Document ID: 32011D0662

DECIZIA DE PUNERE ÎN APLICARE A COMISIEI
din 6 octombrie 2011
de modificare a Deciziei de punere în aplicare 2011/402/UE cu privire la măsurile de urgență aplicabile semințelor de schinduf și anumitor semințe și boabe importate din Egipt
[notificată cu numărul C(2011) 7027]
(Text cu relevanță pentru SEE)
(2011/662/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i) și articolul 53 alineatul (1) litera (b) punctul (iii),
întrucât:
(1)
Regulamentul (CE) nr. 178/2002 stabilește principiile generale care reglementează produsele alimentare și hrana pentru animale în general, în special siguranța acestora, la nivelul Uniunii și național. El prevede măsuri de urgență în cazul în care este evident că produsele alimentare sau hrana pentru animale importată dintr-o țară terță ar putea constitui un risc grav pentru sănătatea oamenilor, a animalelor sau pentru mediu, iar riscul respectiv nu poate fi combătut în mod satisfăcător prin măsuri luate de statul membru sau de statele membre în cauză.
(2)
Anumite loturi de semințe de schinduf din Egipt au fost identificate ca fiind agentul care provoacă apariția în UE a unui focar cauzat de bacteria Escherichia coli producătoare de toxină Shiga (STEC), serotipul O104:H4. Decizia de punere în aplicare 2011/402/UE a Comisiei din 6 iulie 2011 cu privire la măsurile de urgență aplicabile semințelor de schinduf și anumitor semințe și boabe importate din Egipt (2) a introdus o interdicție la importurile de produse cu coduri fiscale specifice enumerate în anexă.
(3)
De la 21 august până la 25 august 2011, Oficiul Alimentar și Veterinar al Comisiei a efectuat un audit în Egipt pentru a descoperi posibila sursă de infecție în cazul recentelor focare E. coli (serotipul O104:H4) în partea nordică a Germaniei și în Bordeaux, Franța, și pentru a evalua condițiile de producție și de prelucrare a semințelor suspecte.
(4)
În timp ce constatările auditului și acțiunile întreprinse de Egipt sunt încă în curs de revizuire, au fost identificate deficiențe în producerea de semințe destinate consumului uman care ar putea fi germinate. Totuși, nu au fost prezente aceleași deficiențe în locurile de producție a legumelor păstăi proaspete pentru consumul uman direct. În plus, deoarece legumele păstăi proaspete sau refrigerate sunt comercializate atunci când semințele încă nu sunt coapte, nu pot fi utilizate pentru germinare.
(5)
Legumele păstăi proaspete sau refrigerate, altele decât germenii, importate din Egipt ar trebui să nu mai fie considerate un risc pentru siguranța produselor alimentare și să fie autorizate din nou pentru import. Măsurile de urgență din Decizia de punere în aplicare 2011/402/UE ar trebui, prin urmare, să fie reexaminate pe baza acestor noi informații. Anexa la Decizia de punere în aplicare 2011/402/UE ar trebui modificată în consecință.
(6)
Decizia de punere în aplicare 2011/402/UE face distincția între semințe de muștar destinate însămânțării și alte semințe de muștar la codul NC 1207 50. Deoarece aceste semințe reprezintă toate semințele de la codul NC 1207 50, textul din Decizia de punere în aplicare 2011/402/UE ar trebui să fie simplificat. De asemenea, succesiunea codurilor NC ar trebui să fie adusă în conformitate cu nomenclatura codului vamal.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia de punere în aplicare 2011/402/UE se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 6 octombrie 2011.

Labels: 17
0
3
6
18